title: Regulamentul de punere în aplicare (UE) 2017/2197 al Comisiei din 27 noiembrie 2017 privind rambursarea, în conformitate cu articolul 26 alineatul (5) din Regulamentul (UE) nr. 1306/2013 al Parlamentului European și al Consiliului, a creditelor reportate din exercițiul financiar 2017

text:
               28.11.2017

               RO

               Jurnalul Oficial al Uniunii Europene

               L 312/86

         REGULAMENTUL DE PUNERE ÎN APLICARE (UE) 2017/2197 AL COMISIEI
   din 27 noiembrie 2017
   privind rambursarea, în conformitate cu articolul 26 alineatul (5) din Regulamentul (UE) nr. 1306/2013 al Parlamentului European și al Consiliului, a creditelor reportate din exercițiul financiar 2017
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 26 alineatul (6),
   după consultarea Comitetului pentru fondurile agricole,
   întrucât:

               (1)

               În conformitate cu articolul 169 alineatul (3) din Regulamentul (UE, Euratom) nr. 966/2012 al Parlamentului European și al Consiliului (2), creditele neangajate referitoare la acțiunile finanțate din Fondul european de garantare agricolă (FEGA) menționate la articolul 4 alineatul (1) din Regulamentul (UE) nr. 1306/2013 pot fi reportate către exercițiul financiar următor. Această reportare este limitată la 2 % din creditele inițiale și la suma de ajustare a plăților directe menționată la articolul 8 din Regulamentul (UE) nr. 1307/2013 al Parlamentului European și al Consiliului (3), care a fost aplicată în cursul exercițiului financiar precedent. Reportarea poate duce la efectuarea unei plăți suplimentare către beneficiarii finali care au făcut obiectul respectivei ajustări.

               (2)

               În conformitate cu articolul 26 alineatul (5) din Regulamentul (UE) nr. 1306/2013, prin derogare de la articolul 169 alineatul (3) din Regulamentul (UE, Euratom) nr. 966/2012, statele membre trebuie să ramburseze reportarea menționată la articolul 169 alineatul (3) din Regulamentul (UE, Euratom) nr. 966/2012 beneficiarilor finali care fac obiectul ratei de ajustare în cursul exercițiului financiar către care sunt reportate creditele. Rambursarea respectivă se aplică numai beneficiarilor finali din statele membre care au făcut obiectul disciplinei financiare (4) în cursul exercițiului financiar precedent.

               (3)

               În conformitate cu articolul 26 alineatul (7) din Regulamentul (UE) nr. 1306/2013, sumele care constituie rezerva pentru situațiile de criză din sectorul agricol, menționată la articolul 25 din același regulament, și care nu sunt puse la dispoziție pentru măsuri de criză până la finalul exercițiului financiar trebuie luate în considerare atunci când se stabilește cuantumul reportării care trebuie rambursat.

               (4)

               În conformitate cu articolul 1 alineatul (1) din Regulamentul de punere în aplicare (UE) nr. 2016/1948 al Comisiei (5), disciplina financiară este aplicată plăților directe în ceea ce privește anul calendaristic 2016 pentru a se stabili rezerva pentru situații de criză, în cuantum de 450,5 milioane EUR. În exercițiul financiar 2017 nu s-a apelat la rezerva pentru situații de criză.

               (5)

               Pentru a se garanta că rambursarea respectivelor credite neutilizate către beneficiarii finali ca urmare a aplicării disciplinei financiare rămâne proporțională cu suma ajustării corespunzătoare disciplinei financiare, este adecvat ca sumele aflate la dispoziția statelor membre pentru rambursare să fie stabilite de către Comisie. Totuși, în cazul României, declarația de cheltuieli detaliată nu ține seama întru totul de pragul de 2 000 EUR care se aplică disciplinei financiare în conformitate cu articolul 8 alineatul (1) din Regulamentul (UE) nr. 1307/2013. Așadar, în scopul bunei gestiuni financiare, nu ar trebui să se pună la dispoziția României nicio sumă pentru rambursare în această etapă.

               (6)

               Pentru a se evita ca statele membre să fie obligate să efectueze o plată suplimentară pentru această rambursare, prezentul regulament trebuie să se aplice de la 1 decembrie 2017. În consecință, sumele stabilite prin prezentul regulament sunt definitive și se aplică, fără a se aduce atingere aplicării de reduceri în conformitate cu articolul 41 din Regulamentul (UE) nr. 1306/2013, oricăror alte corecții luate în considerare în decizia de plată lunară referitoare la cheltuielile efectuate de către agențiile de plăți din statele membre pentru luna octombrie a anului 2017, în conformitate cu articolul 18 alineatul (3) din Regulamentul (UE) nr. 1306/2013, precum și oricăror deduceri și plăți suplimentare care urmează să fie efectuate în conformitate cu articolul 18 alineatul (4) din regulamentul respectiv sau oricăror decizii care vor fi luate în cadrul procedurii de verificare a conturilor.

               (7)

               În conformitate cu articolul 169 alineatul (3) din Regulamentul (UE, Euratom) nr. 966/2012, creditele neangajate pot fi reportate doar către exercițiul financiar următor. Este așadar adecvat ca datele de eligibilitate pentru cheltuielile statelor membre în legătură cu rambursarea în conformitate cu articolul 26 alineatul (5) din Regulamentul (UE) nr. 1306/2013 să fie stabilite de către Comisie, luând în considerare exercițiul financiar agricol, astfel cum este definit la articolul 39 din regulamentul respectiv.

               (8)

               Pentru a se ține seama de intervalul de timp scurt dintre comunicarea de către statele membre, pentru perioada 16 octombrie 2016-15 octombrie 2017, a execuției creditelor FEGA pentru 2017 aflate în gestiune partajată și de necesitatea ca prezentul regulament să se aplice începând cu 1 decembrie 2017, prezentul regulament ar trebui să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   În anexa la prezentul regulament sunt stabilite sumele corespunzătoare creditelor care vor fi reportate din exercițiul financiar 2017 în conformitate cu articolul 169 alineatul (3) din Regulamentul (UE, Euratom) nr. 966/2012 și care, în conformitate cu articolul 26 alineatul (5) din Regulamentul (UE) nr. 1306/2013, sunt puse la dispoziția statelor membre în vederea rambursării către beneficiarii finali care fac obiectul ratei de ajustare în exercițiul financiar 2018.
   Sumele care vor fi reportate fac obiectul unei decizii de reportare a Comisiei în conformitate cu articolul 169 alineatul (3) al cincilea paragraf din Regulamentul (UE, Euratom) nr. 966/2012.
   Articolul 2
   Cheltuielile efectuate de statele membre în legătură cu rambursarea creditelor reportate sunt eligibile pentru finanțare din partea Uniunii doar dacă sumele în cauză au fost plătite beneficiarilor înainte de 16 octombrie 2018.
   Articolul 3
   Prezentul regulament intră în vigoare la data publicării în Jurnalul Oficial al Uniunii Europene.
   Se aplică de la 1 decembrie 2017.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 noiembrie 2017.

            Pentru Comisie,

            Pentru Președinte,

         Jerzy PLEWA

            Director general

      (1)  JO L 347, 20.12.2013, p. 549.

      (2)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

      (3)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).

      (4)  În conformitate cu articolul 8 alineatul (2) din Regulamentul (UE) nr. 1307/2013, disciplina financiară nu se aplică în Croația în exercițiul financiar 2017.

      (5)  Regulamentul de punere în aplicare (UE) 2016/1948 al Comisiei din 7 noiembrie 2016 de adaptare a ratei de ajustare a plăților directe prevăzute în Regulamentul (UE) nr. 1306/2013 al Parlamentului European și al Consiliului în ceea ce privește anul calendaristic 2016, precum și de abrogare a Regulamentului de punere în aplicare (UE) 2016/1153 al Comisiei (JO L 300, 8.11.2016, p. 10).

      ANEXĂ

         Sume disponibile pentru rambursarea creditelor reportate

                  (sume în EUR)

                  Belgia

                  6 129 769

                  Bulgaria

                  7 720 511

                  Republica Cehă

                  10 764 025

                  Danemarca

                  10 476 968

                  Germania

                  58 035 302

                  Estonia

                  1 288 878

                  Irlanda

                  13 229 176

                  Grecia

                  16 182 344

                  Spania

                  54 860 187

                  Franța

                  89 884 134

                  Italia

                  37 765 185

                  Cipru

                  355 813

                  Letonia

                  1 952 848

                  Lituania

                  3 923 157

                  Luxemburg

                  406 406

                  Ungaria

                  14 828 231

                  Malta

                  33 643

                  Țările de Jos

                  8 821 818

                  Austria

                  6 908 717

                  Polonia

                  24 870 087

                  Portugalia

                  6 699 290

                  Slovenia

                  931 120

                  Slovacia

                  5 554 196

                  Finlanda

                  5 885 783

                  Suedia

                  7 897 927

                  Regatul Unit

                  37 930 754


title: Regulamentul de punere în aplicare (UE) 2017/2200 al Comisiei din 28 noiembrie 2017 privind deschiderea și modul de gestionare a unor contingente tarifare de import de anumite cereale din Ucraina

text:
               29.11.2017

               RO

               Jurnalul Oficial al Uniunii Europene

               L 313/1

         REGULAMENTUL DE PUNERE ÎN APLICARE (UE) 2017/2200 AL COMISIEI
   din 28 noiembrie 2017
   privind deschiderea și modul de gestionare a unor contingente tarifare de import de anumite cereale din Ucraina
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 187 literele (a) și (c),
   întrucât:

               (1)

               Regulamentul (UE) nr. 2017/1566 al Parlamentului European și al Consiliului (2) prevede un regim preferențial în ceea ce privește taxele vamale la importul de anumite mărfuri originare din Ucraina. Contingentele tarifare de import menționate în anexa II la regulamentul în cauză sunt gestionate de Comisie în conformitate cu articolul 184 din Regulamentul (UE) nr. 1308/2013. Acestea se aplică pe o perioadă de trei ani, începând cu 1 ianuarie 2018.

               (2)

               Pentru a se garanta că importurile de anumite cereale originare din Ucraina care fac obiectul contingentelor tarifare sunt ordonate și nespeculative, este oportun să se prevadă ca aceste importuri să fie gestionate prin intermediul licențelor de import. În acest scop, ar trebui să se aplice Regulamentele (CE) nr. 1301/2006 (3) și (CE) nr. 1342/2003 (4) ale Comisiei, precum și Regulamentul de punere în aplicare (UE) 2016/1239 al Comisiei (5), cu excepția cazului în care prezentul regulament prevede derogări.

               (3)

               Pentru a se asigura o bună gestionare a acestor contingente, ar trebui să se prevadă termene pentru depunerea cererilor de licențe de import, precum și să se precizeze informațiile care trebuie incluse în cereri și în licențe.

               (4)

               În scopul eficienței administrative, ar trebui ca statele membre să utilizeze, pentru notificările adresate Comisiei în conformitate cu prezentul regulament, sistemele de informare prevăzute de Regulamentul delegat (UE) 2017/1183 al Comisiei (6) și de Regulamentul de punere în aplicare (UE) 2017/1185 al Comisiei (7).

               (5)

               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

         ADOPTĂ PREZENTUL REGULAMENT:
   Articolul 1
   Deschiderea și gestionarea contingentelor tarifare
   (1)   Contingentele tarifare de import pentru anumite produse originare din Ucraina, menționate în anexă, sunt deschise anual de la 1 ianuarie 2018 la 31 decembrie 2020.
   (2)   Taxele la import în cadrul contingentului tarifar de import menționat la alineatul (1) se percep la o rată de 0 EUR per tonă.
   (3)   Se aplică dispozițiile Regulamentelor (CE) nr. 1342/2003 și (CE) nr. 1301/2006, precum și ale Regulamentului de punere în aplicare (UE) 2016/1239, cu excepția cazului în care prezentul regulament prevede dispoziții contrare.
   Articolul 2
   Norme privind depunerea de cereri de licențe de import și eliberarea de licențe de import
   (1)   Fără a se aduce atingere articolului 6 alineatul (1) din Regulamentul (CE) nr. 1301/2006, solicitanții nu pot depune mai mult de o cerere de licență de import per număr de ordine și pe săptămână. În cazul în care solicitanții depun mai mult de o cerere, nu se admite niciuna dintre cererile respective, iar garanțiile depuse odată cu prezentarea cererilor sunt preluate de statul membru în cauză.
   Cererile de licențe de import se depun la autoritățile competente ale statelor membre în fiecare săptămână, cel târziu până vineri la ora 13.00 (ora Bruxelles-ului).
   (2)   Fiecare cerere de licență de import precizează o cantitate exprimată în kilograme, fără zecimale, care nu poate fi mai mare decât cantitatea totală a contingentului în cauză.
   (3)   Licențele de import se eliberează în a patra zi lucrătoare următoare termenului-limită pentru efectuarea notificării menționat la articolul 4 alineatul (1).
   (4)   Cererea de licență de import și licența de import conțin numele „Ucraina” în rubrica 8, iar căsuța „da” este marcată cu o cruce. Licențele sunt valabile numai pentru produsele originare din Ucraina.
   Articolul 3
   Valabilitatea licențelor de import
   Perioada de valabilitate a licențelor de import corespunde perioadei cuprinse între ziua eliberării efective, în conformitate cu articolul 7 alineatul (2) din Regulamentul de punere în aplicare (UE) 2016/1239, și sfârșitul celei de a doua luni care urmează după luna în cauză.
   Articolul 4
   Notificări
   (1)   Cel târziu la ora 18.00 (ora Bruxelles-ului) în ziua de luni care urmează săptămânii în care sunt depuse cererile de licențe de import, statele membre trimit Comisiei fiecare cerere, pe cale electronică și per număr de ordine, menționând originea produsului și cantitatea solicitată pentru fiecare cod NC, inclusiv notificările cu mențiunea „nici una”. Notificarea se efectuează în conformitate cu Regulamentul delegat (UE) 2017/1183 și cu Regulamentul de punere în aplicare (UE) 2017/1185.
   (2)   În ziua eliberării licențelor de import, statele membre comunică Comisiei, pe cale electronică, informațiile privind licențele eliberate în conformitate cu dispozițiile de la articolul 11 alineatul (1) litera (b) din Regulamentul (CE) nr. 1301/2006, precum și cantitățile totale, per cod NC, pentru care au fost eliberate licențe de import.
   Articolul 5
   Intrarea în vigoare
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   Prezentul regulament se aplică de la 1 ianuarie 2018 la 31 decembrie 2020.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 noiembrie 2017.

            Pentru Comisie

            Președintele

         Jean-Claude JUNCKER

      (1)  JO L 347, 20.12.2013, p. 671.

      (2)  Regulamentul (UE) 2017/1566 al Parlamentului European și al Consiliului din 13 septembrie 2017 privind introducerea de măsuri comerciale autonome temporare pentru Ucraina, care completează concesiile comerciale disponibile în temeiul Acordului de asociere (JO L 254, 30.9.2017, p. 1).

      (3)  Regulamentul (CE) nr. 1301/2006 al Comisiei din 31 august 2006 de stabilire a normelor comune pentru administrarea contingentelor tarifare de import pentru produsele agricole gestionate printr-un sistem de licențe de import (JO L 238, 1.9.2006, p. 13).

      (4)  Regulamentul (CE) nr. 1342/2003 al Comisiei din 28 iulie 2003 de stabilire a normelor speciale de aplicare a regimului licențelor de import și de export în sectorul cerealelor și al orezului (JO L 189, 29.7.2003, p. 12).

      (5)  Regulamentul de punere în aplicare (UE) 2016/1239 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește sistemul de licențe de import și de export (JO L 206, 30.7.2016, p. 44).

      (6)  Regulamentul delegat (UE) 2017/1183 al Comisiei din 20 aprilie 2017 de completare a Regulamentelor (UE) nr. 1307/2013 și (UE) nr. 1308/2013 ale Parlamentului European și ale Consiliului în ceea ce privește notificările către Comisie de informații și documente (JO L 171, 4.7.2017, p. 100).

      (7)  Regulamentul de punere în aplicare (UE) 2017/1185 al Comisiei din 20 aprilie 2017 de stabilire a normelor de aplicare a Regulamentelor (UE) nr. 1307/2013 și (UE) nr. 1308/2013 ale Parlamentului European și ale Consiliului în ceea ce privește notificările către Comisie ale informațiilor și documentelor, precum și de modificare și abrogare a mai multor regulamente ale Comisiei (JO L 171, 4.7.2017, p. 113).

      ANEXĂ
      Fără a se aduce atingere regulilor de interpretare a Nomenclaturii combinate, textul descrierii produselor trebuie considerat ca având o valoare pur indicativă, domeniul de aplicare al regimului preferențial fiind determinat, în contextul prezentei anexe, de codurile NC existente la 1 ianuarie 2017. În cazul în care codul NC este precedat de un „ex”, aplicarea regimului preferențial este determinată pe baza codului NC și a descrierii produsului.

                  Nr. de ordine

                  Produs

                  Cod NC

                  Cantitate în tone

                  09.4277

                  Alac, grâu comun și meslin, altele decât destinate însămânțării

                  1001 99 00

                  65 000

                  Făină de grâu comun și făină de alac

                  1101 00 15

                  Făină de meslin

                  1101 00 90

                  Făină de cereale, altele decât grâu, meslin, secară, porumb, orz, ovăz, orez

                  1102 90 90

                  Crupe și griș de grâu comun și de alac

                  1103 11 90

                  Aglomerate sub formă de pelete de grâu

                  1103 20 60

                  09.4278

                  Porumb, altul decât destinat însămânțării

                  1005 90 00

                  625 000

                  Făină de porumb

                  1102 20

                  Crupe și griș de porumb

                  1103 13

                  Aglomerate sub formă de pelete de porumb

                  1103 20 40

                  Boabe de porumb prelucrate

                  1104 23

                  09.4279

                  Orz, altul decât destinat însămânțării

                  1003 90 00

                  325 000

                  Făină de orz

                  1102 90 10

                  Aglomerate sub formă de pelete de orz

                  ex 1103 20 25


title: Regulamentul de punere în aplicare (UE) 2017/2208 al Comisiei din 29 noiembrie 2017 de stabilire a coeficientului de atribuire care urmează să se aplice licențelor de export pentru anumite produse lactate care urmează să fie exportate către Republica Dominicană în cadrul contingentului menționat în Regulamentul (CE) nr. 1187/2009

text:
               30.11.2017

               RO

               Jurnalul Oficial al Uniunii Europene

               L 314/33

         REGULAMENTUL DE PUNERE ÎN APLICARE (UE) 2017/2208 AL COMISIEI
   din 29 noiembrie 2017
   de stabilire a coeficientului de atribuire care urmează să se aplice licențelor de export pentru anumite produse lactate care urmează să fie exportate către Republica Dominicană în cadrul contingentului menționat în Regulamentul (CE) nr. 1187/2009
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 188,
   întrucât:

               (1)

               Secțiunea 3 din capitolul III din Regulamentul (CE) nr. 1187/2009 al Comisiei (2) stabilește procedura de alocare a licențelor de export pentru anumite produse lactate care urmează să fie exportate către Republica Dominicană în temeiul unui contingent deschis pentru țara respectivă.

               (2)

               Articolul 29 din Regulamentul de punere în aplicare (CE) nr. 1187/2009 prevede posibilitatea ca agenții economici să depună cereri de licențe de export de la 1 la 10 noiembrie dacă rămâne vreo cantitate disponibilă în cadrul contingentului după perioada de depunere a cererilor de licență prevăzută la articolul 29 primul paragraf din Regulamentul (CE) nr. 1187/2009.

               (3)

               Articolul 1 din Regulamentul de punere în aplicare (UE) 2017/1095 al Comisiei (3) stipulează că pentru anul contingentar 2017/2018 cantitatea totală rămasă este de 8 745 de tone.

               (4)

               Cererile depuse între 1 și 10 noiembrie 2017 pentru perioada rămasă din anul contingentar în curs 2017/2018 au ca obiect cantități mai mici decât cele disponibile. Ca urmare, este necesar ca, în temeiul articolului 31 alineatul (3) al patrulea paragraf din Regulamentul (CE) nr. 1187/2009, să se prevadă alocarea cantității rămase. Licențele de export pentru aceste cantități rămase ar trebui eliberate numai dacă se comunică autorității competente cantitățile suplimentare acceptate de agentul economic respectiv și dacă agenții economici interesați constituie o garanție,

         ADOPTĂ PREZENTUL REGULAMENT:
   Articolul 1
   Se acceptă cererile de licențe de export depuse între 1 și 10 noiembrie 2017 pentru perioada rămasă din anul contingentar în curs 2017/2018.
   Cantitățile care fac obiectul cererilor de licențe de export menționate la primul paragraf pentru produsele menționate la articolul 27 alineatul (2) din Regulamentul (CE) nr. 1187/2009 se multiplică cu un coeficient de atribuire de 1,177619.
   Licențele de export pentru cantitățile care depășesc cantitățile pentru care s-au depus cereri și care sunt alocate în conformitate cu coeficientul stabilit la al doilea paragraf se eliberează după primirea acordului din partea agentului economic în termen de o săptămână de la data publicării prezentului regulament și sub rezerva constituirii garanției corespunzătoare.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 noiembrie 2017.

            Pentru Comisie,

            Pentru Președinte,

         Jerzy PLEWA

            Director general

            Direcția Generală Agricultură și Dezvoltare Rurală

      (1)  JO L 347, 20.12.2013, p. 671.

      (2)  Regulamentul (CE) nr. 1187/2009 al Comisiei din 27 noiembrie 2009 de stabilire a normelor speciale de aplicare a Regulamentului (CE) nr. 1234/2007 al Consiliului în ceea ce privește licențele de export și restituirile la export în sectorul laptelui și produselor lactate (JO L 318, 4.12.2009, p. 1).

      (3)  Regulamentul de punere în aplicare (UE) 2017/1095 al Comisiei din 20 iunie 2017 de stabilire a coeficientului de atribuire care urmează să se aplice licențelor de export pentru anumite produse lactate care urmează să fie exportate către Republica Dominicană în cadrul contingentului menționat în Regulamentul (CE) nr. 1187/2009 (JO L 158, 21.6.2017, p. 29).